Lewensvreugde (Silwer) - INK - INK Lewensvreugde (Silwer) - INK
Titel: Lewensvreugde (Silwer)
Datum gepubliseer: 10 Mei 2021 Aantal woorde: 633 178 Kere gelees ♥5
Lewensvreugde kan gekoppel word aan baie dinge in die lewe – soos daardie eerste aromatiese koppie koffie in die oggend; daardie smelt-op-die-tong sjokolade wat jy op spesiale dae kry; daardie onverwagse drukkie van jou man of kinders wat sê: "Ek's lief vir jou!"; daardie genotvolle uit-die-maag saamlag oor jou kleinkinders se manewales.
Maar vandag wil ek vir jou 'n ryk, romerige melkkoffie met skuim of room bo-op skink, net wat jy verkies. Dan wil ek (vir ekstra lekker en mooi) honderd-en-duisend gekleurde, suikersoet kraletjies oor strooi, sommer so vir 'n tikkie meer baldadigheid en vrolikheid.
My teetafel wil ek keurig dek en jou gulhartig nooi om saam met my te kom wit-snor drink aan hierdie heerlikheid. Ooh ja, en kyk gerus in jou piering, daar's 'n brosbrood-hartjiekoekie, met sorg en liefde gebak. Hmmmmmmm … droomverlore, smaaklike bederf! Lewensvreugde in hoofletters!
Noudat jy in die regte stemming is, wil ek my hart aan jou ontbloot.
Nooit sal ek vergeet die dag toe my ervaring van liefde intens verdiep het nie. Daardie dag toe ware 'lewensvreugde' aan my menswees kom vasplak het.
Maar eers wil ek baie duidelik sê dat ek ontsettend lief is vir my man en kinders. Ook my familie en vriende, kennisse en kollegas, sommer die hele mensdom in die algemeen. Ek is deur en deur 'n mense-mens.
Maar dààrdie dag, bietjie meer as tien jaar gelede, toe twee paar blou ogies diep in my oë kyk en 'n klein tuitbekkie skeef trek in 'n glimlag. Daardie dag het daar iets in my gebeur. Iets heerlik onverklaarbaar.
My ferm hart (waaroor ek nog altyd redelik goed beheer kon toepas) het op dààrdie oomblik totaal en al versmelt. Verpulp in romerige, soet, sjokolade-liefde, om nooit weer daarna met dieselfde ritme te klop nie.
Borrellende vreugde het soos 'n fontein in my ontspring. Uit 'n stroom van alles-oorboord-gaan-liefde, gemeng met kloppende teerheid. Verwonderd in ontsag en koestering. Totaal en al uitgeboul deur onvoorwaardelikheid.
Dààrdie dag het my minnaarshart, moederhart, vriendin- en omgeehart, verdiep tot Oumahart. 'n Voorreg en seën geskenk uit my Vader se hand.
Om daardie sagte, warm, klein lyfie teen my vas te kon hou, was hemels. 'n Droomverlore-op-die-wolke-loop ondervinding. Hoe groter sy geword het, hoe meer kon ek met haar speel, gesels en haar reaksies geniet. Sy is gek oor stories en ek lees en vertel dat die spoeg spat. Spandeer al my swaarverdiende geldjies op leersame speelgoed en boeke.
Op tweejarige ouderdom was sy gladdebek, pittig en vermaaklik. Gretig om te leer, en het oorgeborrel van vrae oor die werking van alles om haar.
Maar die lekkerste lekker was wanneer sy op my skoot klouter, haar armpies om my nek sit en met 'n lispel-tongetjie sê "Oumietjie, Sussie is baie lief vir jou."
Vir 'n oomblik het ek my oë gesluit en toe ek dit weer oopmaak, het tien jaar soos mis voor die son verdwyn (of so voel dit altans).
Ek was geseën om nog ses keer, na daardie eerste hemelse ondervinding, dit te kon beleef en spog vandag met sewe kleinkinders, almal ewe spesiaal en kosbaar.
Maar daardie heel eerste asemrowende oomblik sal altyd in my hart gekoester word en lê veilig weggepak in my onthouboksie wat ek van tyd tot tyd uithaal, afstof en oorbeleef.
Lewensvreugde … is om elke oomblik van lewe te koester!
Dis 'n voorreg wat soveel mense onbewustelik verby laat gaan omdat hulle so toegewikkel is in daaglikse kwellings en probleme.
Skuif gerus daardie probleme op die agtergrond en sit weer die bril van ware lewe op jou neus, sodat jy die vreugde in elke dag kan raaksien. Soms is dit nodig om weer die gisters af te stof, daardie onthouboksie oop te maak en te besef waaroor lewe werklik gaan, en hoe bevoorreg ons werklik is.